ToekomsVenster: Om soos Jesus te word | Maroela Media
(Foto: Canna Curious Club/Unsplash)
My kinders, ek verkeer van voor af weer in geboortepyne oor julle totdat Christus in julle gestalte kry. – Galasiërs 4:19
Ons is besig met 'n "totdat" reeks as ek dit mag benoem. Vele tekste in die Bybel gebruik die woordjie "totdat". Daarvan het ons al 'n paar behandel en vandag is Paulus aan die woord.
Paulus skryf aan die gemeente in Galate. Hy verwys na sy eie ingesteldheid wat hierdie saak betref. Dit is asof hy in barensnood is. Dit is ongemaklik en selfs pynlik maar daar is 'n verwagting. Nuwe lewe gaan te voorskyn kom.
Daar is 'n belofte. Die Woord het immers nie op 'n dooie akker geval nie. Dit is nie verstik deur die sorge van die lewe, die verleiding van die wêreld of 'n gebrek aan deursettingsvermoë en geloof nie. Goeie grond toon die belofte van 'n veelvoudige vrug.
Soos al die ander gemeentes worstel die gemeente in Galate ook met sommige vrae. Iewers maan Paulus die gemeente om nie die Christelike vryheid weer in te ruil op 'n gedienstigheid aan mensgemaakte reëls nie.
Op 'n ander plek maan hy hulle om die Gees se werking in hulle lewens toe te laat. Daar is 'n stryd, die van die vlees en die Gees, die ou mense en die nuwe mens.
Ons roeping is om soos Jesus te word.
Wie met ons te doen het moet die geur van die lewe tot die lewe ruik, nie 'n doodsgeur nie. Wierook wat vir God gebrand word, sê die teks iewers.